Tálknafjarðarhreppur athugar nú afstöðu nágranna sinna á Vestfjörðum til mögulegrar sameiningar. Allra nema Ísafjarðarbæjar.
Tálknafjarðarhreppur hefur nú lokið valkostagreiningu þar sem sameiningakostir voru skoðaðir. Í kjölfarið hefur sveitarstjórn sent erindi á öll vestfirsk sveitarfélög nema Ísafjarðarbæ til að athuga afstöðu til sameiningaviðræðna. Ólafur Þór Ólafsson, sveitarstjóri í Tálknafjarðarhreppi, segir þessi sveitarfélög líklega þurfa að sameinast, með boðuðu þúsund íbúa lágmarki.
Þess vegna fannst okkur eðlilegt að þessi sveitarfélög, þessi smærri sveitarfélög tækju tal saman um hvort það sé möguleiki eða flötur á því að þau sameinist í eitt.
Að Tálknafirði meðtöldum eru þetta átta sveitarfélög sem spanna allan Vestfjarðakjálkann. Sameining þeirra gæfi af sér þrjú þúsund og þrjú hundruð manna sveitarfélag sem væri fjölkjarna og víðáttumikið. Ólafur segir að litið sé til þess að hafa heimastjórnir líkt og í Múlaþingi á Austurlandi.
Bolvíkingar hafa þegar svarað erindinu og hafa ekki áhuga á samtali. Önnur sveitarfélög hafa ekki svarað. Vænta má þess að Vesturbyggð taki jákvætt í erindið, en þar hafa kostir þess að sameinast Tálknafirði þegar verið í skoðun. Sveitarfélögin, sem eru nágrannar, vinna náið saman og hefðu sumir talið það liggja beinast við að fara í þær viðræður.
Sveitarfélag sem yrði til ef Tálknafjörður og Vesturbyggð sameinast er enn frekar smátt eða frekar lítið í íbúafjölda og er vilji hér til að skoða stærri sameiningu fyrst.
Tálknfirðingar óskuðu eftir svari fyrir tuttugasta janúar og segir Ólafur stefnt að því að í lok febrúar muni viðræður hefjast og næstu skref muni liggja fyrir í sveitarstjórnarkosningum fjórtánda maí.